ทุนสำรองประเทศเพิ่ม1,400ล้านเหรียญสหรัฐ
ธปท.คาดทุนสำรองประเทศที่เพิ่มขึ้นตามการเข้าซื้อเงินเหรียญสหรัฐเข้าสะสมในทุนสำรองเพื่อดูแลเงินบาทแข็งค่าบวกกับเงินทุนต่างชาติไหลเข้า
20 ม.ค. 2560

ธปท.คาดทุนสำรองประเทศที่เพิ่มขึ้นตามการเข้าซื้อเงินเหรียญสหรัฐเข้าสะสมในทุนสำรองเพื่อดูแลเงินบาทแข็งค่าบวกกับเงินทุนต่างชาติไหลเข้าเมื่อวันที่ 20 ม.ค.2560 ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ 13 ม.ค.2560 อยู่ที่ระดับ 1.756 แสนล้านเหรียญสหรัฐ หรือ ประมาณ 6.219 ล้านล้านบาท เพิ่มขึ้น 1,400 ล้านเหรียญสหรัฐ หรือ ประมาณ 4.96 หมื่นล้านบาท หากคิดอัตราแลกเปลี่ยนปิดตลาดวันนที่ประมาณ 35.41 บาท/เหรียญสหรัฐ จากสัปดาห์ก่อนหน้าทุนสำรองฯอยู่ที่ระดับ 1.742 แสนล้านเหรียญสหรัฐ หรือ ประมาณ 6.222 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.42 หมื่นล้านเหรียญสหรัฐ เพิ่มขึ้น 400 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.38 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิของไทยในปัจจุบันอยู่ที่ระดับ 1.998 แสนล้านเหรียญสหรัฐ
ด้านฐานเงินหรือเงินสดหมุนเวียนในมือภาคเอกชนบวกกับเงินฝากของสถาบันการเงิน ที่ฝากอยู่ที่ธปท.ในปัจจุบันอยู่ที่ระดับ 1.665 ล้านล้านบาท ลดลงจากสัปดาห์ก่อนที่ 1.711 ล้านล้านบาท โดยสภาพคล่องในระบบเศรษฐกิจไทยยังมีเพียงพอและอยู่ในระดับสูง
นักค้าเงินธนาคารพาณิชย์ กล่าวว่า คาดว่าทุนสำรองฯเพิ่มในช่วงนี้น่าจะเป็นจากการตีมูลค่าของสินทรัพย์ที่เป็นสกุลเงินตราต่างประเทศในทุนสำรองเพิ่มขึ้น และจากการเข้าซื้อเงินเหรียญสหรัฐเข้าเก็บสะสมในทุนสำรองฯเพื่อดูแลค่าเงินบาทไม่ให้แข็งค่าขึ้นเร็วและผันผวนมากเกินไปของทางการ หลังตลาดรอความชัดเจนของนโยบายทรัมป์ในการเข้ารับตำแหน่งอย่างเป็นทางการในคืนนี้ ขณะที่ทิศทางการปรับขึ้นดอกเบี้ยของธนาคารกลางสหรัฐ(เฟด)ยังไม่ชัดเจนเช่นกัน ทำให้เงินทุนไหลกลับมาที่ไทยและภูมิภาคเพื่อรอความชัดเจน ส่งผลให้เงินบาทในช่วงนี้กลับมาแข็งค่ามากขึ้น เห็นได้จากวันนี้ นักลงทุนต่างชาติเข้ามาซื้อสุทธิในตลาดหุ้นไทย 3,737 ล้านบาท แต่นักลงทุนต่างชาติขายสุทธิในตลาดตราสารหนี้ 20 ล้านบาท
ทั้งนี้ การซื้อขายเงินบาทวันนี้ ปิดตลาดที่ระดับ งินบาทปิดตลาดเย็นนี้อยู่ที่ระดับ 35.40  บาท/เหรียญสหรัฐ ปรับอ่อนค่าลงจากช่วงเช้าที่เปิดระดับ 35.38 บาท ระหว่างวันเงินบาทเคลื่อนไหวที่ระดับ 35.29 -35.45 บาท โดยค่าเงินบาทตั้งแต่ต้นปีถึงปัจจุบันแข็งค่าประมาณ 1.38%
ในช่วงเช้าวันนี้ นายวิรไท สันตติประภพ ผู้ว่าการ ธปท. กล่าวยอมรับว่า ธปท.ได้ใช้แนวทางการดูแลอัตราแลกเปลี่ยนมาอย่างต่อเนื่อง ในช่วง 1-2 สัปดาห์ที่ผ่านมาซี่งเงินบาทกลับมาแข็งค่าขึ้นสวนทางกับเงินเหรียญสหรัฐที่อ่อนค่าลง เพื่อไม่ให้เงินบาทผันผวนเกินควร แต่ก็แนะนำให้นักลงทุนและนักธุรกิจที่เกี่ยวข้องที่เกี่ยวข้องกับเรื่องระหว่างประเทศต้องดูแลความเสี่ยงค่าเงินของตัวเองด้วย